प्रदेश जदयू के मुख्य प्रवक्ता संजय सिंह ने कहा कि महंगाई के खिलाफ बंद से आम आदमी ही परेशान रहा। बंद कराने वालों ने सड़कों पर आम लोगों को पीटा। गाड़ियां तोड़ी गईं। खुलेआम गुंडागर्दी हुई। निशाने पर जनता ही रही। साबित हुआ कि जंगलराज वालों का चरित्र बिल्कुल नहीं बदला है। जदयू नेता के अनुसार, बंद ने जहानाबाद में दो साल की बच्ची की जान ले ली। उन्होंने नेता प्रतिपक्ष तेजस्वी यादव से पूछा-’इस मौत का कौन जिम्मेदार है? पूरे राज्य में थोक भाव में जो तबाही हुई, उसका कसूरवार किसे माना जाए?’ संजय बोले-तेजस्वी की इस अराजक राजनीति को धिक्कार है। बंद से तबाह लोग शायद ही महा गठबंधन, खासकर राजद का साथ देंगे। इन लोगों को सत्ता में वापस आने का मौका नहीं मिलेगा। पता चल गया कि लालू परिवार की सभ्यता, संस्कृति और संस्कार नहीं बदले हैं।